Z A P I S N I K
22. sjednice Vijeća Gradske četvrti Novi Zagreb – istok, 
održane 18. prosinca 2018. u zgradi Područnog ureda Gradske uprave Novi Zagreb, Zagreb, Avenija Dubrovnik 12, velika dvorana – III kat, 
s početkom u 17.00 sati

Nazočni članovi Gradske četvrti Novi Zagreb - istok: Milenko Arapović, Nevenka Lasić, Frane Barbarić, Ratko Bedeković, Renata Bedeković, Igor Bočkaj, Teodor Celakoski (od 17.24), Frane Knezović, Sunčana Kunac, Dario Laštre, Mirela Mikić Muha, Željka Novak, Ljerkica Perešin, Zoran Rotim, Zvonimir Rukavina, Imran Srebreniković, Zvonimir Vlahov.

Nenazočni članovi Vijeća Gradske četvrti Novi Zagreb – istok: Maja Katrić (opravdala), Sanja Kovačević.

Nazočni iz Gradskog ureda za mjesnu samoupravu: Tatjana Banek, stručna referentica. 

Sjednicu otvara Milenko Arapović, predsjednik Vijeća Gradske četvrti Novi Zagreb - istok i pozdravlja sve nazočne.

Predsjednik konstatira da je na sjednici nazočno 16 članova Vijeća, čime su stečeni uvjeti za raspravu i pravovaljano odlučivanje.

USVAJANJE ZAPISNIKA

Prije utvrđivanja dnevnog reda, predsjednik otvara raspravu o zapisniku 21. sjednice Vijeća Gradske četvrti Novi Zagreb - istok. Informira prisutne da je došlo do nehotične pogreške budući da je Lotus aplikacija, preko koje se stavljaju zaključci i zapisnici sa sjednica, povukla šprancu zapisnika sa prošle 21. sjednice Vijeća koja je potom objavljena na službenim stranicama  Grada Zagreba. Pogreška je uočena na vrijeme te je navedeni zapisnik uklonjen sa web stranice. Ispravni zapisnik dostavljen je putem elektronske pošte. Otvara raspravu o dostavljenom zapisniku.

Članica Vijeća Mirela Mikić Muha iznosi kako je jedino sporan Zaključak o prijedlogu proračuna Grada Zagreba za 2019. Vijeće je o proračunu glasalo i nije dalo pozitivno mišljenje, pa traži ispravak odnosno pisani dokaz od stručne službe da je navedeni zaključak vjerodostojno napisan. Napominje da je isto tražila od pročelnice Gradskog ureda za mjesnu samoupravu, gospođe Šimon, ali nije dobila očitovanje.

Predsjednik Vijeća Milenko Arapović ističe da u zaključku piše da Vijeće nije donijelo mišljenje o proračunu.

Članica Vijeća Mirela Mikić Muha odgovara da vijeće nije donijelo pozitivno mišljenje.

Članica Vijeća Sunčana Kunac također iznosi primjedbu da je zapisnik sa 21. sjednice  poslan bez verifikacije na Gradsku skupštinu Grada Zagreba. Kada je povučena špranca zapisnika, trebalo je staviti ispravni zapisnik u kojem je vidljivo glasovanje o zaključku. Napominje da se uvijek objavljuju zaključci vijeća koji nisu verificirani na službenim stranicama Gradske Skupštine. Ističe da je Vijeće dalo negativno mišljenje na prijedlog proračuna. Mišljenje može biti ili pozitivno ili negativno.
Član Vijeća Zvonimir Rukavina postavlja pitanje da li je onda mišljenje Vijeća negativno.

Član Vijeća Zvonimir Vlahov iznosi da je došlo do nesporazuma prilikom donošenja spornog zaključka, a stvar je vrlo jednostavna. Za donošenje zaključka, odnosno davanje mišljenja o zaključku, potrebna je kvalificirana većina glasova, odnosno 9 + 1 glas. Budući da se to nije dogodilo, Vijeće definitivno nije dalo pozitivno mišljenje, jer ga nije donijela većina. 

Potpredsjednik Vijeća Gradske četvrti Novi Zagreb – istok Frane Barbarić iznosi da Vijeće nije donijelo mišljenje o navedenom prijedlogu zaključka - mišljenje nije niti pozitivno, niti negativno. 

Član Vijeća Ratko Bedeković predlaže, budući da je Proračun Grada Zagreba već usvojen, da se u zapisnik unese da Vijeće nije donijelo pozitivno mišljenje.

Predsjednik Vijeća Milenko Arapović konstatira da ima dva prijedloga, jedan da se glasa o zapisniku kakav je dobiven elektronskom poštom, a drugi da se izmijeni sukladno traženju Mirele Mikić Muha i Sunčane Kunac.

Predsjednik Vijeća Milenko Arapović stavlja na glasovanje zapisnik u obliku kakav je dostavljen elektronskom poštom.

Vijeće Gradske četvrti Novi Zagreb – istok većinom glasova (10 „za“ i 6 „protiv“) usvaja zapisnik 21. sjednice Vijeća.

Članica Vijeća Mirela Mikić Muha traži potvrdu u pisanom obliku od pročelnice Gradskog ureda za mjesnu samoupravu da je glasovanje o spornom prijedlogu zaključka pravovaljano.


USVAJANJE DNEVNOG REDA

Član Vijeća Dario Laštre postavlja pitanje vezano uz neprimjerene grafite, a koje je  kolega Rukavina predložio da se uvrste u dnevni red.

Predsjednik Vijeća Gradske četvrti Novi Zagreb – istok Milenko Arapović da će navedena tematika biti otvorena pod točkom Pitanja, prijedlozi i obavijesti, gdje će Vijeće zauzeti svoj stav i donijeti zaključak o vandalima koji šire mržnju putem navedenih natpisa.

Vijeće Gradske četvrti Novi Zagreb - istok jednoglasno (16 „za“) donosi sljedeći


DNEVNI  RED

	1. 
	Predlaganje kandidata za suce porotnike Općinskog suda u Novom Zagrebu

	2. 
	Pitanja, prijedlozi i obavijesti




Ad. 1. Predlaganje kandidata za suce porotnike Općinskog suda u Novom Zagrebu

Izvjestitelj: Milenko Arapović.

Vijeće Gradske četvrti Novi Zagreb – istok većinom glasova (12 „za“ i 4 „suzdržana“) donosi 


Z A K L J U Č A K
o prijedlogu kandidata za suca porotnika Općinskog suda u Novom  Zagrebu

1. Vijeće Gradske četvrti Novi Zagreb – istok raspravljalo je o prijedlogu kandidata za suca porotnika Općinskog  suda u Novom  Zagrebu.

2. Vijeće Gradske četvrti Novi Zagreb – istok predlaže kandidate za suca porotnika Općinskog  suda u Novom Zagrebu, kako slijedi:

1. Antonia Kapetanović, rođena 20. ožujka 2000., iz Zagreba, Trumbićeva ulica br. 6
2. Matija Kunac, rođen 09. listopada 1998., iz Zagreba, Marjanovićev br. 2/5
3. Mihaela Novak, rođena 28. rujna 1993., iz Zagreba, Ulica Božidara Magovca br. 147
4. Tatjana  Ciganović, rođena 10. svibnja 1974. godine, iz Zagreba, Ulica Božidara Magovca br. 107

         3.  Ovaj Zaključak dostavlja se Gradskoj skupštini Grada Zagreba, Odboru za izbor  i imenovanje.


Ad. 2. Pitanja, prijedlozi i obavijesti

Predsjednik Vijeća Gradske četvrti Novi Zagreb – istok Milenko Arapović iznosi da su se u Zapruđu na ogradi klizališta pojavili uvredljivi natpisi odnosno grafiti i to samo nekoliko sati nakon postavljanja istog. Predlaže da Vijeće donese zaključak u kojem će osuditi navedene vandalske radnje, a koji će se uputiti prema nadležnom gradskom uredu. 

Član Vijeća Zvonimir Vlahov iznosi da bi vijeća mjesnih odbora trebalo zadužiti da rješavaju takve slučajeve. 

Predsjednik Vijeća Gradske četvrti Novi Zagreb – istok Milenko Arapović odgovara da su vijeća mjesnih odbora već informirana o tome te je intencija da se promptno reagira i obavijesti nadležne službe.

Član Vijeća Imran Srebreniković iznosi da je prošli tjedan bio u posjeti ravnatelju 13. gimnazije vezano uz mogućnost organiziranje tribine na temu ovisnosti mladih. Postavlja pitanje da li je to izvedivo.

Predsjednik Vijeća Gradske četvrti Novi Zagreb – istok Milenko Arapović odgovara da će osobno dati svu svoju podršku za organizaciju takve tribine. Predlaže gosp. Srebrenikoviću da se obrati stručnoj službi kako bi se dogovorili o terminu održavanja tribine te prijedlogu relevantnih osoba s tog područja znanja koje bi mogle biti pozvane. 
Također, informira prisutne da će se odgođena tematska sjednica održati poslije Nove godine, sa istim sastavom gostiju. 

Članica Vijeća Sunčana Kunac iznosi da je uputila e-mail svim vijećnicima vezano uz zamolbu za prikupljanje dobrovoljnih priloga za pomoć kolegici čija je kći na liječenju. 

/Član Vijeća Teodor Celakoski stigao na sjednicu./

Članica Vijeća Mirela Mikić Muha iznosi da tematska sjednica Vijeća Gradske četvrti Novi Zagreb – istok nema veze sa gospodinom gradonačelnikom: prema Poslovniku o radu tematsku sjednicu saziva predsjednik. Ujedno predlaže da se sjednica održi u Jakuševcu, što bi bilo prigodno.

Član Vijeća Zvonimir Rukavina, nastavno na pomoć djetetu, iznosi da je čudno da takav prijedlog dolazi od strane SDP-a.

Članica Vijeća Nevenka Lasić postavlja pitanje zašto predsjednik nije uputio poziv članovima Vijeća na domjenak, već je to prepustio članici Vijeća Mireli Mikić Muha. Ukoliko je imao mnogo obaveza, trebao ga je zamijeniti potpredsjednik Vijeća.

Predsjednik Vijeća Gradske četvrti Novi Zagreb – istok Milenko Arapović odgovara kako se radi samo o tehničkom pitanju, a poziv je poslije uputio svim članovima vijeća u vlastito ime, kao predsjednik Vijeća Gradske četvrti Novi Zagreb – istok.

Predsjednik Vijeća Milenko Arapović zaključuje sjednicu u 17.30 sati.


Zapisnik izradila:
Tatjana Banek


KLASA: 026-03/18-01/133
URBROJ: 251-06-11-9/001/18-2
Zagreb, 18. prosinca 2018.


PREDSJEDNIK VIJEĆA
GRADSKE ČETVRTI NOVI ZAGREB - ISTOK

Milenko Arapović

